**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 27 Νοεμβρίου 2020, ημέρα Παρασκευή και ώρα 13.20΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Περιστολή του λαθρεμπορίου – Κύρωση του Πρωτοκόλλου για την εξάλειψη του παράνομου εμπορίου καπνού, διατάξεις περί κοινωφελών περιουσιών και σχολαζουσών κληρονομιών, διατάξεις για τα τέλη κυκλοφορίας και τα τέλη ταξινόμησης, κίνητρα για την προσέλκυση φορολογικών κατοίκων». (3η συνεδρίαση).

Στη συνεδρίαση παρέστησαν ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ: Γεώργιος Αμανατίδης, Γεώργιος Αμυράς, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Κωνσταντίνος Κατσαφάδος, Συμεών (Σίμος) Κεδίκογλου, Σταύρος Κελέτσης, Κωνσταντίνος Κοντογεώργος, Σπυρίδων – Παναγιώτης (Σπήλιος) Λιβανός, Ζωή (Ζέττα) Μακρή, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Γεώργιος Στύλιος, Ιωάννης Τραγάκης, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Κυριακή Μάλαμα, Αθανάσιος (Σάκης) Παπαδόπουλος, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος (Αλέκος) Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης, Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Επιτροπής μας. Θα πρέπει να ψηφίσουμε επί της αρχής. Το λόγο έχει ο Εισηγητής της Πλειοψηφίας, κ. Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Πλειοψηφίας)**: Ψηφίζουμε θετικά.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε. Το λόγο έχει ο Εισηγητής της Μειοψηφίας, κ. Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας)**: Επιφύλαξη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο Ειδικός Αγορητής της Κινήματος Αλλαγής, κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής)**: Ναι.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε. Το λόγο έχει η Ειδική Αγορήτρια του Κ.Κ.Ε., κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.)**: Κατά επί της αρχής.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο Ειδικός Αγορητής της Ελληνικής Λύσης, κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης)**: Επιφύλαξη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο Ειδικός Αγορητής του ΜεΡΑ25, κ. Γεώργιος Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜεΡΑ25)**: Επιφύλαξη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Συνεπώς, το σχέδιο νόμου του Υπουργείου Οικονομικών με τίτλο «Περιστολή του λαθρεμπορίου – Κύρωση του Πρωτοκόλλου για την εξάλειψη του παράνομου εμπορίου καπνού, διατάξεις περί κοινωφελών περιουσιών και σχολαζουσών κληρονομιών, διατάξεις για τα τέλη κυκλοφορίας και τα τέλη ταξινόμησης, κίνητρα για την προσέλκυση φορολογικών κατοίκων» γίνεται δεκτό επί της αρχής κατά πλειοψηφία.

Το λόγο έχει ο Εισηγητής της Πλειοψηφίας, κ. Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ (Εισηγητής της Πλειοψηφίας)**: Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, προηγήθηκε η ενδιαφέρουσα συζήτηση με τους φορείς, όπου διαπιστώθηκε ότι το σύνολο των φορέων στέκεται θετικά απέναντι στο νομοσχέδιο που συζητάμε σήμερα, με τίτλο «Περιστολή του λαθρεμπορίου – Κύρωση του Πρωτοκόλλου για την εξάλειψη του παράνομου εμπορίου καπνού, διατάξεις περί κοινωφελών περιουσιών και σχολαζουσών κληρονομιών, διατάξεις για τα τέλη κυκλοφορίας και τα τέλη ταξινόμησης, κίνητρα για την προσέλκυση φορολογικών κατοίκων».

Επί των άρθρων, λοιπόν, η τοποθέτησή μας είναι η εξής:

Με τα άρθρα 1 και 2 περιγράφονται ο σκοπός και το αντικείμενο του νομοσχεδίου. Προβλέπεται η εισαγωγή νέων σύγχρονων εργαλείων για την ενδυνάμωση της επιχειρησιακής δράσης στον τομέα της καταπολέμησης του λαθρεμπορίου καυσίμων, αλκοολούχων καπνικών και λοιπών προϊόντων στη χώρα μας, καθώς και η εδραίωση της συνεργασίας με άλλες χώρες για την καταπολέμηση του φαινομένου του λαθρεμπορίου.

Με το άρθρο 3 συστήνεται στην ΑΑΔΕ διυπηρεσιακό όργανο, το Συντονιστικό Επιχειρησιακό Κέντρο, το οποίο θα συντονίζει τις υπηρεσίες που ασχολούνται με την καταπολέμηση του λαθρεμπορίου. Προβλέπεται ότι το συντονιστικό όργανο θα εποπτεύεται από διυπουργική επιτροπή, της οποίας προΐσταται ο εκάστοτε Υπουργός των Οικονομικών.

Με το άρθρο 4 δημιουργείται στην ΑΑΔΕ Ηλεκτρονικό Μητρώο Επιτηδευματιών, στο οποίο καταχωρούνται και τηρούνται τα στοιχεία των φυσικών νομικών προσώπων, τα οποία,, στο πλαίσιο της επαγγελματικής του δραστηριότητας, παράγουν, εισάγουν, μεταποιούν, διαθέτουν ή αποκτούν, μέσω χονδρικής πώλησης, στο εσωτερικό της χώρας έτοιμα προς κατανάλωση αλκοολούχα ποτά. Η εγγραφή στο Μητρώο είναι υποχρεωτική, εξαιρουμένων των μικρών αποσταγματοποιών. Mε την καταχώριση στο Μητρώο αποδίδεται μοναδικός αριθμός επιτηδευματία αλκοολούχων ποτών.

Με το άρθρο 5 καθιερώνεται στην ΑΑΔΕ ηλεκτρονικό σύστημα ταυτοποίησης για την παρακολούθηση των έτοιμων προς κατανάλωση αλκοολούχων ποτών. Στο ανωτέρω σύστημα καταχωρούνται στοιχεία σχετικά με την παραλαβή, την παραγωγή, τη μεταποίηση και τις χονδρικές πωλήσεις αλκοολούχων προϊόντων, τα οποία παράγονται, εισάγονται παραλαμβάνονται από άλλα κράτη της Ευρωπαϊκής Ένωσης ή διακινούνται στο εσωτερικό της χώρας μας.

Με το άρθρο 6 δημιουργείται Ηλεκτρονικό Μητρώο στην ΑΑΔΕ, στο οποίο καταχωρούνται υποχρεωτικά οι δεξαμενές αποθήκευσης και διακίνησης ενεργειακών προϊόντων, τα οποία τελούν υπό καθεστώς αναστολής των δασμολογικών, φορολογικών επιβαρύνσεων, καθώς και ενεργειακών προϊόντων για τα οποία έχει καταβληθεί το σύνολο των ανωτέρω επιβαρύνσεων. Εξαιρούνται από την υποχρέωση αυτή οι εγκαταστάσεις αποθήκευσης και διακίνησης καυσίμων για τις Ένοπλες Δυνάμεις και τα Σώματα Ασφαλείας. Επιβάλλεται για κάθε παράβαση στον ανωτέρω υπόχρεο της εγγραφής στο μητρώο διοικητικό πρόστιμο, κινούμενο ανά περίπτωση από 500 € έως 15.000 €.

Με τα άρθρα 7 έως 10 προστίθεται στις παραβάσεις και τις κυρώσεις του Τελωνειακού Κώδικα η σφράγιση εγκαταστάσεων πετρελαιοειδών, καθώς και η δημοσιοποίηση παραβάσεων νοθείας καυσίμων ενεργειακών προϊόντων. Ειδικότερα, σφραγίζεται προσωρινά η εγκατάσταση όπου διαπιστώνεται η παράβαση για χρονικό διάστημα από 10 έως 90 ημέρες όταν προκύπτει, μετά από εξέταση των υπηρεσιών της Γενικής Διεύθυνσης του Γενικού Χημείου του Κράτους, ότι ο ελεγχόμενος κάτοχος της άδειας εμπορίας ή λιανικής εμπορίας πετρελαιοειδών προϊόντων κατέχει, διακινεί και εμπορεύεται νοθευμένα καύσιμα. Καθορίζεται, επίσης, με το ίδιο άρθρο και η διαδικασία ελέγχου του ληφθέντος δείγματος καυσίμου. Επεκτείνεται το σύστημα εισροών εκροών, τόσο σε αποθήκες τελωνειακής αποταμίευσης υγραερίου, όσο και σε φορολογικές αποθήκες υγραερίου.

Με το άρθρο 11 επικαιροποιείται το πλαίσιο φορολογικής σήμανσης υγρών καυσίμων και υγραερίων. Σημαίνονται με κατάλληλα μόρια, τα οποία χρησιμοποιούνται ως δείκτες φορολογικής σήμανσης, τα υγραέρια που διατίθενται στην κατανάλωση ή διακινούνται ή αποθηκεύονται εντός της ελληνικής επικράτειας. Το σύστημα αυτό ισχύει σήμερα μόνο για τα πετρελαιοειδή, τα υγρά καύσιμα. Συνιστά τελωνειακή παράβαση η έλλειψη φορολογικής σήμανσης ή παραβίαση της κατάλληλης φορολογικής σήμανσης της χρήσης καπνικών προϊόντων. Καθορίζεται ο νέος τρόπος υπολογισμού του φόρου προστιθέμενης αξίας για τις περιπτώσεις προϊόντων λεπτοκομμένου καπνού και άλλων καπνών προοριζόμενων για κάπνισμα. Συμπληρώνονται, επίσης, οι διατάξεις για τη διαδικασία καταστροφής βιομηχανικών καπνών που κατάσχονται ως αντικείμενα λαθρεμπορίας.

Με τα άρθρα 21 και 22 θεσπίζονται μέτρα για την περιστολή του λαθρεμπορίου, όπως πρόστιμα σε βάρος ελεγχόμενου, λόγω παρεμπόδισης, τελωνειακού ελέγχου και αυστηροποιούνται οι ποινές που επιβάλλονται λόγω λαθρεμπορίας.

Με το άρθρο 23 θεσπίζονται κίνητρα για όσους συμβάλλουν σε διευκόλυνση έρευνας λαθρεμπορίου και, στο πλαίσιο επίτευξης του ίδιου στόχου, θεσπίζεται και για τους υπαλλήλους της ΑΑΔΕ που σημειώνουν εξαιρετικές επιδόσεις, η δυνατότητα χορήγησης χρηματικής αμοιβής.

Στα άρθρα 24 και 25 περιγράφονται οι κυρώσεις, μεταξύ των οποίων και η επιβολή χρηματικού προστίμου για παραβάσεις σχετικά με εμπορεύματα που έχουν τεθεί σε ελεύθερη ζώνη. Κάθε έλλειψη από την ελεύθερη ζώνη με σκοπό την αποφυγή της καταβολής δασμών και φόρων θεωρείται λαθρεμπορία. Επεκτείνεται, επίσης, η εφαρμογή του ν. 2960 του Τελωνειακού Κώδικα και για ελέγχους που διενεργεί και το Σώμα Δίωξης Οικονομικού Εγκλήματος.

Με το άρθρο 28 κυρώνεται το πρωτόκολλο για την εξάλειψη του παράνομου εμπορίου προϊόντων καπνού της σύμβασης πλαίσιο του Παγκόσμιου Οργανισμού Υγείας για τον έλεγχο των καπνικών.

Με τα άρθρα 29 έως 37 τροποποιούνται και συμπληρώνονται οι διατάξεις του Κώδικα Κοινωφελών Περιουσιών και Σχολαζουσών Κληρονομιών, διευρύνεται η επαγγελματική ιδιότητα των προσώπων που εγγράφονται στο Μητρώο Εκτελεστών Διαθηκών Εκκαθαριστών Διαχειριστών Κοινωφελών Περιουσιών ή Ιδρυμάτων και Κηδεμόνων Σχολαζουσών Κληρονομιών και καταργείται η πενταετής εμπειρία ως προϋπόθεση εγγραφής σ’ αυτό.

 Στο άρθρο 38 αναπροσαρμόζονται υφιστάμενες διατάξεις υπολογισμού των τελών κυκλοφορίας για επιβατικά αυτοκίνητα ιδιωτικής και δημόσιας χρήσης που ταξινομούνται για πρώτη φορά σε κράτος μέλος της Ευρωπαϊκής Ένωσης από την 1/1/2021, με βάση τη νέα μέθοδο υπολογισμού των ρύπων του διοξειδίου του άνθρακα, ώστε να μην υπάρξει καμία επιβάρυνση είτε στα κυκλοφορούντα, είτε σε όσα επιβατικά αυτοκίνητα θα κυκλοφορήσουν.

Με το άρθρο 39 εισάγεται ρύθμιση με την οποία καθορίζεται με ποια τιμή της εκπεμπόμενης μάζας διοξειδίου του άνθρακα θα υπολογίζονται τα τέλη ταξινόμησης των επιβατικών αυτοκινήτων.

Τέλος, με το άρθρο 40 θεσπίζεται ειδικός τρόπος φορολόγησης εισοδήματος από μισθωτή εργασία, καθώς και από επιχειρηματική δραστηριότητα που προκύπτει στην ημεδαπή φυσικών προσώπων που μεταφέρουν τη φορολογική κατοικία τους στην Ελλάδα. Ειδικότερα, ορίζονται οι σχετικές προϋποθέσεις, τα φορολογικά κίνητρα, η διαδικασία μεταφοράς της φορολογικής κατοικίας, καθώς και η διάρκεια της ρύθμισης.

Θέλω κλείνοντας να τονίσω, κύριε Πρόεδρε και κυρίες και κύριοι συνάδελφοι, ότι στη συζήτηση με τους φορείς θίχθηκαν όλα αυτά και υπήρχε θετική ανταπόκριση, όπως προείπα. Γι’ αυτό ψηφίζουμε το νομοσχέδιο και κατ΄ άρθρο και ζητούμε και από τα άλλα κόμματα να κάνουν το ίδιο.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε κι εμείς πολύ τον κ. Αναστασιάδη.

Το λόγο έχει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας)**: Ευχαριστώ, κύριε Πρόεδρε.

Σε ότι αφορά το ζήτημα πρώτα απ’ όλα της ψηφοφορίας, όπως έχω τοποθετηθεί με σαφήνεια και στην χθεσινή ομιλία μου, δεν έχουμε ουσιαστικές διαφωνίες επί των άρθρων και επί σχεδόν της συνολικής λογικής του νομοσχεδίου. Άλλωστε, θεωρούμε ότι το μείζον αυτή τη στιγμή δεν είναι οι επιμέρους διαφωνίες που μπορεί να υπάρχουν για το α ή β ή γ ζήτημα του νομοσχεδίου, όπως ακούστηκε και από φορείς, που πολιτικά αρκετοί από αυτούς είναι φιλικά διακείμενοι στην κυβέρνηση. Το ζητούμενο είναι να φύγει ένα μήνυμα από τη Βουλή ότι υπάρχει ένα μεγάλο πολιτικό και κοινωνικό μέτωπο ενάντια στα φαινόμενα του λαθρεμπορίου. Ενώ, όμως, η αρχική τοποθέτηση του εκπροσώπου της Νέας Δημοκρατίας ήταν στο να προχωρήσουμε σε συναινετική κατάσταση, ενώ στην ομιλία του ο κ. Βεσυρόπουλος ως Υφυπουργός Οικονομικών είπε «ο στόχος μας είναι να υπάρξει μέγιστη δυνατή συναίνεση στην ψήφιση αυτού του νομοσχεδίου», ήρθε μετά και στην απάντησή του στον κ. Κεγκέρογλου και σ’ εμένα, αλλά και στην ομιλία του, και δεν υπηρέτησε αυτό το κλίμα συναίνεσης. Παράκληση, λοιπόν, να ξεκαθαριστεί εδώ: Επιδιώκετε να είστε ο Υφυπουργός με τον οποίο θα πάμε σε ένα νομοσχέδιο που θα το ψηφίσουμε όλοι και δε θα έχουμε κανένα πρόβλημα και θα στείλει ένα μεγάλο πολιτικό μήνυμα ή θέλετε για επιμέρους ζητήματα, είτε δια της αποφυγής απάντησης, είτε δια της άρνησης, να μην υπάρξει αυτή η συναίνεση; Εμείς κάνουμε έκκληση και στον Πρόεδρο της Επιτροπής Οικονομικών Υποθέσεων να αναλάβει πρωτοβουλία και σε εσάς να αναλάβετε πρωτοβουλίες για να υπάρχει αυτή η μέγιστη πολιτική συναίνεση, διότι βλέπουμε το δάσος και όχι το δέντρο.

Ρωτάω, κύριε Υπουργέ: Θέσαμε συγκεκριμένα ζητήματα. Πήρατε το λόγο - ξεπερνάω το τυπικό, πάω στο ουσιαστικό - και μετά τη δική μου τοποθέτηση και μετά την τοποθέτηση άλλων Βουλευτών, κάνατε ομιλία εχθές και με έκπληξη βλέπω ότι τα ερωτήματα που θέσαμε απαξιώνετε να τα απαντήσετε! Δεν είναι ότι δεν έχετε τη δυνατότητα να τα απαντήσετε. Βεβαίως, επειδή σας γνωρίζω, έχετε τη δυνατότητα. Από επιλεκτική επιλογή δεν απαντάτε; Ορισμένα είναι διαδικαστικού χαρακτήρα. Σας ζήτησα να έρθει ένας απολογισμός και ένα χρονοδιάγραμμα για συγκεκριμένα πράγματα. Δεν το κάνετε, γιατί; Σας ζήτησα να τοποθετηθείτε πάνω σε συγκεκριμένα θέματα. Δεν το κάνετε, γιατί; Σας ζήτησα, κύριε Υπουργέ, να τοποθετηθείτε στο ζήτημα της τροπολογίας που έχουμε καταθέσει, την οποία έχουμε καταθέσει πριν την έναρξη της συνεδρίασης της επιτροπής εχθές. Επ’ αυτού, καμία τοποθέτηση! Παράκληση τοποθετηθείτε σήμερα και παράκληση απαντήστε μας σήμερα εάν μέχρι την Ολομέλεια την Τετάρτη ή κατά τη διάρκεια της Ολομέλειας την Τετάρτη θα έχουμε τροπολογίες από το Υπουργείο Οικονομικών ή από άλλα Υπουργεία για θέματα λαθρεμπορίας. Παράκληση να μην έρθουν τροπολογίες για άλλα περίεργα θέματα για να μην στεναχωρηθούν, όπως είπα και πριν. Για εμάς είναι καθοριστικό, λοιπόν το θέμα της τροπολογίας που καταθέσαμε, όχι με την έννοια να έχουμε το οποιοδήποτε πολιτικό ή κομματικό όφελος. Εάν από εσάς υπάρξει η δέσμευση ότι το Υπουργείο Οικονομικών, είτε με δική σας νομοθετική ρύθμιση, είτε με απόφαση του Διοικητή της ΑΑΔΕ, είτε με οποιονδήποτε άλλο τρόπο, λύσει το πρόβλημα που περιγράφει η τροπολογία, εμείς θα την αποσύρουμε κιόλας για να πάρετε εσείς τα πολιτικά εύσημα ότι λύσατε ένα πρόβλημα. Δεχόμαστε ακόμα και αυτό, αλλά, παράκληση, πάρτε θέση. Για εμάς είναι πολύ σημαντικό και για τη γενικότερη θέση μας στο νομοσχέδιο και για τα γενικότερα ζητήματα.

Τέλος και κλείνω με αυτό, διότι εγώ δεν θέλω να μένω στα τυπικά πόσο χρόνο έχει να μιλήσει ο καθένας, θέλω να μείνω στα ουσιαστικά. Θα μπορούσα να μιλάω με τις ώρες, έχω μια τεκμηρίωση τεράστια επί των άρθρων και επί των άρθρων έθεσα συγκεκριμένα ερωτήματα, όπως, για παράδειγμα, για την κατάρτιση εισφοράς αλληλεγγύης. Θα απαντήσετε σε αυτό; Εχθές αποφύγατε να το κάνετε. Παράκληση, απαντήστε διότι αλλά λέει ο Εισηγητής σας στην Επιτροπή για τον προϋπολογισμό, άλλα λέει το νομοσχέδιο εδώ. Ξεκαθαρίστε τη θέση σας ως προς το τι πρόκειται να κάνετε.

Σε ότι αφορά, επίσης, τα ζητήματα των φορέων, καταλαβαίνουμε όλοι κι έχουμε μια εμπειρία για το πώς είναι αυτή η διαδικασία, αλλά υπήρχαν προτάσεις, θέματα που έθεσαν οι φορείς στην Επιτροπή, τα οποία δεν έχουν απαντηθεί. Το τυπικό είναι καλούμε τους φορείς τους, βάζουμε για 3 λεπτά για ένα τόσο τεράστιο θέμα να τοποθετηθούν, φέρνουν τεράστια ζητήματα τα οποία αφορούν και την υγεία του πολίτη και τα οικονομικά του δημοσίου και μετά δεν απαντούμε καθόλου. Θα απαντήσει, λοιπόν, το Υπουργείο Οικονομικών στα ζητήματα που έθεσαν οι φορείς, σε όσα έχουν μείνει αναπάντητα.

Παραμένει, κύριε Πρόεδρε της Επιτροπής Οικονομικών Υποθέσεων, το δικό μου ερώτημα. Προτείναμε εχθές να έρθει η Ένωση Περιπτερούχων Πειραιά, διότι δεν καταλάβαμε σήμερα ποιος φορέας εκπροσώπησε τους περιπτερούχους και επειδή οι άνθρωποι έχουν στείλει και συγκεκριμένο υπόμνημα, έχουν συγκεκριμένες θέσεις, θεωρώ ότι είναι λάθος αυτό.

Παράκληση, λοιπόν, κύριε Υφυπουργέ, δώστε απαντήσεις σε αυτά τα ζητήματα, ώστε να μπορέσουμε, είτε στην Επιτροπή, είτε στην Ολομέλεια, να στείλουμε ένα ισχυρό πολιτικό μήνυμα απέναντι σε λαθρέμπορους και φοροφυγάδες.

Ευχαριστώ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε κι εμείς τον κ. Αλεξιάδη.

Να σας πω σε ότι αφορά τους φορείς ότι καλέσαμε 17. Ο Κανονισμός αναφέρεται σε έως 10 φορείς που πρέπει να προσκαλούμε κι εάν μου επιτρέπετε, αγαπητοί συνάδελφοι, η άποψή μου είναι ότι έως 10 φορείς πρέπει να καλούμε. Δεν γίνεται διαβούλευση επί νομοσχεδίου στην ακρόαση των φορέων. Η διαβούλευση έχει προηγηθεί σε κάθε νομοσχέδιο μήνες πριν ή εβδομάδες πριν, ανάλογα με το κάθε Υπουργείο. Εδώ καλούμε φορείς για να ακούσουμε ορισμένες απόψεις και, προφανώς, επιλεκτικά θα καλέσουμε κάποιους φορείς. Όταν κάθε κόμμα, πλην του Κ.Κ.Ε., πρέπει να το πω αυτό, έρχεται και προτείνει κάθε φορά μία κατάσταση 10 διαφορετικών φορέων, είναι αδύνατο να κληθούν όλοι, αυτό το καταλαβαίνετε. Κάνουμε, λοιπόν, μία επιλογή. Δεν υπάρχει καμία απολύτως πρόθεση, σας διαβεβαιώνω με τον πιο απόλυτο τρόπο, από πλευράς Προεδρείου να αποκλειστεί κάποιος φορέας.

 Ενδεικτικά σας λέω ότι από τους 11 φορείς που προτείνατε χθες, καλέσαμε τους 7. Οι δύο δεν μπόρεσαν να ανταποκριθούν. Οι αρτοποιοί και οι υπάλληλοι των εφοριών. Συνεπώς, δεν υπάρχει καμία απολύτως πρόθεση να μην κληθεί κάποιος φορέας εδώ για να ακουστεί. Ήταν ο κ. Ιακώβου, ο οποίος εκπροσωπεί ένα μεγάλο κομμάτι των περιπτερούχων και νομίζω ότι κλείνει εδώ το θέμα.

Το λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Στη χθεσινή μας τοποθέτηση επί της αρχής αναδείξαμε τα μεγάλα ζητήματα που υπάρχουν στην προσπάθεια της πολιτείας να αντιμετωπίσει το λαθρεμπόριο. Θεωρήσαμε δεδομένη τη βούληση της Κυβέρνησης και όλων των κομμάτων γι’ αυτό το σκοπό, παρότι υπάρχουν σοβαρά ερωτηματικά στον κόσμο για το πώς αυτή η βούληση, η διακηρυγμένη, εφαρμόζεται και πως παίρνει σάρκα και οστά. Και κυρίως από το αποτέλεσμα.

Ταυτόχρονα, όμως, αναδείχθηκε ένα άλλο μεγάλο ζήτημα, που έχει να κάνει με τη σχέση έμμεσων και άμεσων φόρων. Η Ελλάδα τα τελευταία χρόνια, δυστυχώς, έχει μια αρνητική εξέλιξη σε αυτό το θέμα και μάλιστα επί κυβερνήσεων που θέλουν να λέγονται αριστερές, με ολίγον ακροδεξιά βέβαια. Δεν ξέρω αν αυτό επέδρασσε στην αρνητική εξέλιξη του λόγου έμμεσων - άμεσων φόρων επί ΣΥΡΙΖΑ - ΑΝΕΛ.

Η σημερινή Κυβέρνηση δεν μπορεί να θεωρεί δεδομένη αυτήν τη σχέση. Και ενώ η Έκθεση Πισσαρίδη διαπιστώνει ότι η Ελλάδα είναι από τις χώρες της Ευρωπαϊκής Ένωσης που έχουν υψηλότερους φόρους ειδικής κατανάλωσης και αναφέρομαι κυρίως για τον ειδικό φόρο στα καύσιμα, γιατί ο φόρος στα αλκοολούχα ποτά και στα καπνικά προϊόντα, έχει και άλλη διάσταση που έχει να κάνει με την υγεία του…... Όμως, για τον ειδικό φόρο κατανάλωσης καυσίμων, τα πράγματα είναι δραματικά. Η επιβάρυνση των οικογενειών όλων των πολιτών είναι πάρα πολύ σημαντική και δεν μπορεί να γίνει αποδεκτό από την Κυβέρνηση αυτό που καταλήγει η Έκθεση Πισσαρίδη, ότι αφού υπάρχει δυστυχώς υψηλή φορολογία στους έμμεσους φόρους, θα μειώσουμε τους άμεσους για να φέρουμε οικονομικό αποτέλεσμα. Όχι. Αυτό είναι μία αντινομία. Υπερβαίνει τη λογική, υπερβαίνει την ανάγκη τούτη την ώρα να ελαφρυνθούν τα χαμηλά και μεσαία εισοδήματα. Υπάρχει τεράστια ανάγκη να μειωθεί το βάρος που πέφτει και ιδιαίτερα λόγω πανδημίας. Επομένως, η ανάδειξη αυτού του θέματος που συνδυάζεται με την αντιμετώπιση του προβλήματος λαθρεμπορίας, διότι οι υψηλοί φόροι κατανάλωσης δεν οδηγούν, δεν συμβάλλουν στην αντιμετώπισή του και ιδιαίτερα όταν υπάρχουν διάφορες κλίμακες και δεν υπάρχουν στο ίδιο προϊόν για διαφορετική χρήση. Το αντιμετωπίσαμε εν μέρει με την εξίσωση του φόρου στο πετρέλαιο θέρμανσης και υπήρξε η μεταβολή πολιτικής ενίσχυσης των ανθρώπων που χρησιμοποιούν πετρέλαιο θέρμανσης και γενικότερα που έχουν ανάγκη τη θέρμανση για όλες τις μορφές ενέργειας. Όμως, εδώ υπάρχει τεράστιο θέμα με τις άλλες μορφές που σήμερα είτε απαλλάσσονται είτε έχουν διαφορετικό ύψος φόρου. Εκεί υπάρχει το κενό. Θα πρέπει αφενός να δούμε την αποκλιμάκωση του υψηλού ειδικού φόρου κατανάλωσης στα καύσιμα και αφετέρου να μελετήσουμε. Δεν λέω ότι είναι ώριμα τα πράγματα σήμερα, αλλά να τα μελετήσουμε. Κατά πόσο θα μπορούσαν να συμβάλουν αλλαγές που έχουν να κάνουν με το σημερινό καθεστώς, στον ειδικό φόρο κατανάλωσης. Στο υγραέριο, στο ναυτιλιακό πετρέλαιο και σε άλλες μορφές πετρέλαιο που χρησιμοποιείται ή καύσιμα. Να δούμε πώς προχωρούμε.

Επί του νομοσχεδίου. Εμείς στις περισσότερες διατάξεις, οι οποίες εισάγονται, έχουμε θετική τοποθέτηση. Έχουμε, όμως, ταυτόχρονα και προτάσεις συμπλήρωσης. Θα σας καταθέσω γραπτώς τις προτάσεις μας, ούτως ώστε στη δεύτερη ανάγνωση να έχετε ήδη εξετάσει κάποιες από αυτές και εφόσον έχετε τη βούληση, να τις ενσωματώσετε. Προτάσεις ενίσχυσης. Ψήφισα, επί της αρχής, εκ μέρους της Κοινοβουλευτικής Ομάδας, ναι, γιατί θέλω να δώσουμε ισχυρό μήνυμα ότι η βούληση υπάρχει ανεξάρτητα αν οι διατάξεις του συγκεκριμένου νομοσχεδίου και κυρίως εάν το επιχειρησιακό σχέδιο, το οποίο χρειάζεται για την υλοποίησή του ή άλλες ενέργειες, θα το επιτύχουν. Αυτό είναι ένα ζήτημα που θα κριθεί και θα αξιολογηθεί το επόμενο διάστημα. Γιατί θεωρώ ότι αυτά που πετύχαμε με την θεσμοθέτηση του συστήματος εισροών εκροών, που έχει ολοκληρωθεί με επιτυχία στο στάδιο των πρατηρίων και που πρέπει η εγκατάσταση αυτή να προχωρήσει και να υλοποιηθεί στα άλλα στάδια και βεβαίως να λειτουργήσει συνολικά. Γατί μας είπαν οι φορείς ότι το συνολικό σύστημα δεν έχει λειτουργήσει για να αποδώσει καρπούς. Αυτή η ολοκλήρωση του συστήματος, είναι στα χέρια της Κυβέρνησης και θα έχει την ευθύνη το επόμενο διάστημα να την ολοκληρώσει. Δεν υπάρχουν εμπόδια από την πλευρά κανενός κόμματος σ’ αυτό. Εγώ δεν άκουσα. Δεν υπάρχουν εμπόδια από κανέναν φορέα. Όλοι οι φορείς είπαν ότι συμφωνούν ότι πρέπει να υπάρξει και ότι υπάρχει ανάγκη τέτοια. Είναι και αντικοινωνικό και αντιοικονομικό και άλλες διαστάσεις έχει αυτό το φαινόμενο και αυτό το έγκλημα. Περί εγκλήματος πρόκειται και περί εγκληματιών και εγκληματικών οργανώσεων. Θα τις αντιμετωπίσουμε έτσι. Αυστηρότερες ποινές. Να κλείσουν τα παράθυρά. Σας είπα το παράδειγμα οι βενζινοπώλες και οι δύο ομοσπονδίες εξέφρασαν ριζοσπαστικές θέσεις και προτάσεις για το πώς βλέπουν να αντιμετωπίζεται το θέμα της ποιοτικής μάθησης και το θέμα της ποσοτικής κλοπής. Ήταν από τους πιο συγκεκριμένους.

Θεωρώ, λοιπόν, ότι πρέπει να υιοθετήσουμε προτάσεις φορέων και οι φορείς να είναι πιο θαρραλέοι και να μιλήσουν για το χώρο τους ο καθένας. Γιατί νομίζω ότι λένε ότι εσείς είστε κυβέρνηση, εσείς είστε πολιτικοί, βρείτε τα. Δεν είναι ακριβώς έτσι. Όταν ένας φορέας εκπροσωπεί ένα χώρο, στον οποίο υπάρχει μικρή ή μεγάλη ανομία, οφείλει να ζητάει και τα μέτρα που θα πατάξουν την ανομία, χωρίς να μπαίνει στο θέμα που έχει να κάνει με τις ονοματολογίες επιχειρήσεων ή ατόμων ή επαγγελματιών. Να προσδιορίζει και τον χώρο, τον οποίο πρέπει να γίνουν αυτές οι παρεμβάσεις θεσμικές ή επιχειρησιακές.

Ολοκληρώνω, λοιπόν, την τοποθέτησή μου με την διατύπωση της ανάγκης αφενός μεν αλλαγών στο φορολογικό σύστημα, ούτως ώστε να εξυπηρετηθούν ταυτόχρονα δύο σκοποί. Ο ένας της αλλαγής της δυσμενούς εξέλιξης της σχέσης έμμεσων άμεσων φόρων για δίκαιο φορολογικό σύστημα. Δικαιοσύνη στα βάρη που καλούνται να πληρώσουν οι πολίτες και ταυτόχρονα, αφετέρου, του στόχου της συμβολής στην πάταξη του λαθρεμπορίου μέσω των αλλαγών στο φορολογικό σύστημα. Να δηλώσω την στήριξή μας σε κάθε διάταξη, η οποία θα συμβάλλει στην πάταξη του λαθρεμπορίου.

Θα σας καταθέσω μία τροπολογία που καταθέσαμε και το προηγούμενο διάστημα. Αφορά το θέμα που έθεσαν οι Τελωνειακοί. Είναι μια απλή δίκαιη αντιμετώπιση τους, σύμφωνα με τα ισχύοντα σε σχέση με το πειθαρχικό δίκαιο. Την προηγούμενη φορά δεν έγινε δεκτή και θα παρακαλούσαμε να εξεταστεί για να γίνει αποδεκτή από την πλευρά σας. Ευχαριστώ.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γεώργιος Αμανατίδης, Γεώργιος Αμυράς, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Σοφία Βούλτεψη, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Κωνσταντίνος Κατσαφάδος, Συμεών (Σίμος) Κεδίκογλου, Σταύρος Κελέτσης, Κωνσταντίνος Κοντογεώργος, Σπυρίδων – Παναγιώτης (Σπήλιος) Λιβανός, Ζωή (Ζέττα) Μακρή, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Γεώργιος Στύλιος, Ιωάννης Τραγάκης, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Κυριακή Μάλαμα, Αθανάσιος (Σάκης) Παπαδόπουλος, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος (Αλέκος) Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης, Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε):** Ευχαριστώ κύριε Πρόεδρε. Στη χθεσινή μου τοποθέτηση αναφέρθηκα εκτεταμένα, γιατί θεωρώ ότι το συγκεκριμένο νομοσχέδιο, όπως και τα προηγούμενα, δε μπορούν να αντιμετωπίσουν το φαινόμενο της λαθρεμπορίας. Δεν διαφωνούμε στην ανάγκη αυτά να αντιμετωπιστούν, ούτε βέβαια και στις ενδεχόμενες προθέσεις. Ωστόσο, θεωρούμε ότι ούτε με το παρόν νομοσχέδιο αντιμετωπίζονται οι κύριες αιτίες που γεννούν αυτά τα φαινόμενα και βέβαια, παραμένει ένα, αν θέλετε και από τα κίνητρα που παρουσιάστηκε από όλους τους φορείς που πολλαπλασιάζει τα φαινόμενα της λαθρεμπορίας, που είναι αυτό των υπερβολικά υψηλών ειδικών φόρων κατανάλωσης.

Στη σημερινή τοποθέτηση θα επιφυλαχθούμε για επιμέρους άρθρα και θα τοποθετηθώ ολοκληρωμένα στη β΄ ανάγνωση και για τα υπόλοιπα. Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Ευχαριστώ, κ. Πρόεδρε. Στα άρθρα μόνο θα αναφερθώ. Κάναμε μια πρώτη τοποθέτηση χθες για το συγκεκριμένο νομοσχέδιο.

Άρθρο 2. Η τεχνολογία προφανώς και αποτελεί απαραίτητο εργαλείο στην καταπολέμηση του λαθρεμπορίου, αλλά θα μπορούσε να χρησιμοποιηθεί επιπλέον και η τεχνολογία του Block Chain. Πρόκειται για μια αλυσίδα καταχωρήσεων των συναλλαγών σε δημόσιο κατάστιχο που δεν μπορεί να τροποποιηθεί και αυτό έχει σαν αποτέλεσμα να επιτυγχάνεται η διαφάνεια και να εξοικονομούνται πόροι.

Σε σχέση με το άρθρο 3 και το Συντονιστικό Επιχειρησιακό Κέντρο, πόσο λειτουργικό είναι ένα όργανο να εντάσσεται στην Ανεξάρτητη Αρχή Δημοσίων Εσόδων και να προβλέπεται ότι είναι δυνατόν να εποπτεύεται από κυβερνητική επιτροπή; Δηλαδή, το επταμελές συμβούλιο διοίκησής του δεν διασφαλίζει την εύρυθμη λειτουργία, ούτως η άλλως; Πάλι θα αρχίσουμε να χανόμαστε στη γραφειοκρατία, αυτό θέλω να πω. Επίσης, προβλέπεται αμοιβή για τον Πρόεδρο, κατ’ εξαίρεση του Κώδικα Δημοσίων Υπαλλήλων. Π Πρόεδρος δεν είναι ήδη δημόσιος υπάλληλος; Πόσους μισθούς πρέπει να παίρνει ο Πρόεδρος για να κάνει τη δουλειά του; Επιπλέον, θα υπάρχει κάποιο όριο στις δαπάνες για σεμινάρια, ημερίδες και λοιπά; Χρειαζόμαστε, λοιπόν, κάποιες διευκρινίσεις από εσάς.

Στο άρθρο 4, Ηλεκτρονικό Μητρώο Επιτηδευματιών. Άλλο ένα μητρώο, καταγραφή όσων ασχολούνται με το εμπόριο των αλκοολούχων ποτών και ενώ αναγράφεται ως υποχρεωτική για τα πρόσωπα, δεν προβλέπετε κάποιες κυρώσεις αν δε θα το τηρήσουν. Θα μπορούσε ίσως και εδώ, να εφαρμοσθεί η τεχνολογία του Block Chain που προανέφερα.

Αντίστοιχα ισχύουν και για το άρθρο 5, για το οποίο, σημειώνω επιπλέον ότι θα έπρεπε έστω να υπάρχει εισήγηση του Διοικητή της ΑΑΔΕ και όχι, κοινή απόφαση με τον Υπουργό για τον καθορισμό συναλλαγών της εφοδιαστικής αλυσίδας.

Στο άρθρο 6, για τις δεξαμενές αποθήκευσης και διακίνησης ενεργειακών προϊόντων, προβλέπετε κυρώσεις, αλλά δεν υπάρχει σαφής διαβάθμιση του ύψους του προστίμου και του είδους και βαρύτητας της παράβασης. Θα έπρεπε να ορίζεται με νόμο, είναι η άποψη μας και όχι, να ρυθμιστεί με Υπουργική Απόφαση, σύμφωνα με το άρθρο 26. Πότε θα εκδοθούν αυτές οι Υπουργικές Αποφάσεις; Δεν προβλέπεται κάποια καταληκτική ημερομηνία.

Σε σχέση με το άρθρο 7, επισημαίνουμε ότι ως Ελληνική Λύση, είμαστε υπέρ της αυστηροποίησης ποινών σε περίπτωση διαπίστωσης λαθρεμπορίας. Γιατί, λοιπόν, προσωρινή σφράγιση και όχι, οριστική; Τα συμφέροντα και τα κυκλώματα είναι τόσο μεγάλα, γι’ αυτό και πρέπει το ισχύον πλαίσιο να είναι πολύ αυστηρό για να λειτουργεί αποτρεπτικά.

 Όσον αφορά την επέκταση του συστήματος εισροών – εκροών, στα άρθρα 8 και 9, επισημαίνουμε ότι η πρακτική έχει δείξει ότι το σύστημα αυτό δεν έχει αποδώσει τα αναμενόμενα. Σε κάθε περίπτωση, πότε θα εκδοθούν όλες οι προβλεπόμενες αποφάσεις για να γίνουν πράξη όλα αυτά; Έχουμε και εδώ, υπερεξουσία του Διοικητή της Ανεξάρτητης Αρχής Δημοσίων Εσόδων.

Για το σύστημα του γεωγραφικού εντοπισμού, στο άρθρο 10, ήδη προβλέπεται εδώ και αρκετά χρόνια και το λαθρεμπόριο ανθεί. Εξάλλου, μήπως πρέπει να υπάρξει διαχωρισμός των συστημάτων γεωγραφικού εντοπισμού μεταξύ βυτιοφόρων οχημάτων και πλωτών αιφνιδιαστικό μέσων; Στην πρώτη περίπτωση ο εντοπισμός γίνεται με το GPS, ενώ στα πρώτα μεταφορικά μέσα γίνεται με τη χρήση του AIS που έχει ενσωματωμένο GPS.

Στα άρθρα 12 και 13, οι κυρώσεις που αυτά προβλέπουν πιστεύουμε ότι πρέπει να είναι πολύ πιο αυστηρές, για τους λόγους που αναφέραμε και προηγουμένως. Ο τζίρος στο λαθρεμπόριο είναι τεράστιος. Θα φοβηθεί κάποιος που παρανομεί και είναι λαθρέμπορος, να πληρώσει 5.000 ευρώ πρόστιμο; Θέλω να πω ότι ένας που ασχολείται με το λαθρεμπόριο και ανθεί οικονομικά, 5.000 ευρώ θα τα πληρώσει. Σε κάθε περίπτωση, το εύρος των ποινών είναι μεγάλο και αυτό αφήνει ανεπίτρεπτα κενά και περιθώρια γι’ αυτόν που θα καθορίσει την τελική ποινή. Θα έχει υπερεξουσίες, με λίγα λόγια.

Στο άρθρο 14, μπορεί η ΑΑΔΕ να αναλάβει τη διαχείριση όλου αυτού του λογισμικού; Ελπίζουμε ότι με τη χορήγηση άδειας που προβλέπεται να χορηγεί η ΑΑΔΕ, στο άρθρο 15, να μη βαρύνουν διοικητικά όλες τις διαδικασίες και έχουμε καθίζηση.

 Στο άρθρο 17, για τα μέτρα δέουσας επιμέλειας, γιατί αλλάζετε χρονικά την υποχρέωση των προμηθευτών καπνικών προϊόντων να αποστέλλουν στο συντονιστικό επιχειρησιακό κέντρο τις ηλεκτρονικές συναλλαγές; Την καθορίζετε ανά 6 μήνες, από μηνιαίως που ισχύει τώρα. Δεν είναι υπέρ της διαφάνειας αυτές οι διαδικασίες; Γιατί αυτή η μεγάλη αλλαγή;

Για τις πληρωμές εξαρτώμενα από τις κατασχέσεις βιομηχανοποιημένων καπνών, στο άρθρο 18, θα έπρεπε το όριο κατασχεμένων, προκειμένου να λάβουν χώρα οι πληρωμές να είναι αρκετά μικρότερο. Παράλληλα, η παράγραφος 6 δημιουργεί πολλά προβλήματα. Στην ουσία, δίνει τη δυνατότητα να ξεπλυθεί κάθε περίπτωση λαθρεμπορίου, καθώς σύμφωνα με αυτήν, δεν συντρέχουν προϋποθέσεις καταλογισμού όταν τα καπνά διέφυγαν της προσοχής της επιχείρησης για λόγους ανωτέρας βίας. Ο νομοθέτης θα μπορούσε να προβλέψει στην περίπτωση κλοπής ή απώλειας κατοχής, την κατά τεκμήριο επιβολής μέγιστου προστίμου. Με αυτόν τον τρόπο, η εταιρεία θα είχε κίνητρο να τα φυλάει με τον καλύτερο δυνατό τρόπο.

Για τα άρθρα 21, 22 και 24, επισημαίνουμε και εδώ, την ανάγκη να αυστηροποιηθούν ακόμη περισσότερο οι ποινές. Ειδικότερα, στην παράγραφο 1β του άρθρου 22, η ποινή φυλάκισης να είναι η μέγιστη δυνατή, ενώ στην περίπτωση γ΄ να απειλείται με ισόβια κάθειρξη. Επίσης, προτείνουμε τη μη εφαρμογή των ευεργετικών διατάξεων που οδηγούν στην αναστολή, τη μείωση ή ακόμα και τη μη εκτέλεση ποινής. Είναι σημαντική η αποτρεπτική ισχύς της ποινής.

 Θα πάω στο μέρος Β, άρθρο 28. Είναι η κύρωση του πρωτοκόλλου για την εξάλειψη του παράνομου εμπορίου καπνού. Πρόκειται για μια σύμβαση - πλαίσιο του Παγκόσμιου Οργανισμού Υγείας για τον έλεγχο του καπνού. Η χώρα μας την υπέγραψε από τον Ιούλιο του 2013, με την προϋπόθεση της κύρωσης τέτοιες συμβάσεις θα πρέπει απλά να εφαρμόζονται από την πολιτεία, με βάση πάντα τις ιδιαίτερες ανάγκες και συνθήκες του εμπορίου και της παραγωγής της χώρας μας.

Στο τρίτο μέρος, στο άρθρο 29, γιατί καταργείτε εντελώς την εμπειρία, ως προϋπόθεση εγγραφής; Αυτό είναι ένα ερώτημα. Ο νόμος, όπως ισχύει τώρα, αναφέρει πενταετή εμπειρία. Δεν πρέπει να προκύπτει κάποια εμπειρία για χειρισμό τέτοιων υποθέσεων;

Θα κλείσω με το άρθρο 40, με τα κίνητρα για την προσέλκυση φορολογικών κατοίκων. Ως Ελληνική Λύση, από την πρώτη στιγμή υποστηρίξαμε ότι πρέπει να δοθούν κίνητρα, ώστε να επιστρέψουν ελληνικές επιχειρήσεις, η ξενιτεμένη νεολαία στην πατρίδα μας. Μιλάμε για λαμπρά μυαλά και επιστήμονες που αναζητούν καλύτερη τύχη στο εξωτερικό, όπου και διαπρέπουν. Θα πρέπει να δοθούν περισσότερα κίνητρα με απλές διαδικασίες και λιγότερη γραφειοκρατία.

Κύριε Υπουργέ, θέλω να σας θέσω ένα ερώτημα, δεν έχει κανένα πολιτικό περιεχόμενο πιστέψτε με, απλά είναι η αγωνία πολλών ανθρώπων, που νομίζω γινόμαστε όλοι αποδέκτες, σχετικά με τις επιταγές. Μεταφέρουμε τις επιταγές 75 μέρες μετά, με προϋπόθεση - αν κάνω κάπου λάθος πείτε μου – να παρουσιάσουν για παράδειγμα -50% στον τζίρο τους, είναι μια προϋπόθεση αυτή, τους τελευταίους έξι μήνες. Δύο ερωτήματα προκύπτουν, πώς θα αποδεικνύουν ότι έχουν φτάσει στο τζίρο τους, δηλαδή πώς θα πηγαίνουν στην τράπεζα για να το αποδείξουν, η επιχείρησή μου για παράδειγμα, ότι τους τελευταίους έξι μήνες είχα μια πτώση στο τζίρο μου 50%; Αυτό είναι ερώτημα. Δηλαδή, τεχνικά ρωτάω.

Ένα δεύτερο ερώτημα, γιατί μόνο σ΄ αυτές που είχαν πτώση τζίρου στο προηγούμενο εξάμηνο; Δηλαδή, η επιταγή λειτουργεί μελλοντικά, εγώ είμαι έμπορος, χονδρέμπορος, φέρνω απ’ έξω μια νταλίκα με προϊόντα, δίνω μια επιταγή τρίμηνη αυτή τη στιγμή όμως δεν δουλεύω, δεν δουλεύει τίποτα. Θέλω να πω, γιατί όχι να μην ισχύει και γι’ αυτούς που τώρα είναι σε συνθήκες lock down, με τη λογική πάντα ότι η επιταγή λειτουργεί μελλοντικά. Άρα, πώς θα πληρώσω εγώ μελλοντικά, όταν δεν δουλεύω;

Είναι δύο τεχνικά ερωτήματα. Σας ευχαριστώ πολύ για τη προσοχή σας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Κύριε Πρόεδρε, θα είμαι σύντομος, για την οικονομία του χρόνου, τέσσερις ερωτήσεις προς τον Υπουργό από το ΜέΡΑ25.

Κύριε Υπουργέ, πρώτον, σε ποιον ανήκει ιδιοκτησιακά το λογισμικό όλων των ηλεκτρονικών εφαρμογών που θα χρησιμοποιηθούν για τον έλεγχο του λαθρεμπορίου;

Δεύτερη ερώτηση, ποιες είναι οι εταιρείες, ιδιωτικές προφανώς, που εμπλέκονται στα λογισμικά, που χρησιμοποιούν οι υπηρεσίες για την δίωξη του λαθρεμπορίου και εντέλει για τα φορολογικά έσοδα;

Τρίτον, εμπλέκονται και στην διαχείριση του λογισμικού οι εν λόγω εταιρείες;

Τέταρτη ερώτηση, μάλλον παράκληση είναι, θα θέλαμε σε ό,τι μας απαντήσετε να προσκομίσετε στην Επιτροπή τις συμβάσεις απόκτησης χρήσης των λογισμικών αυτών.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Δημοσχάκης.

**ΑΝΑΣΤΑΣΙΟΣ ΔΗΜΟΣΧΑΚΗΣ:** Κυρίες και κύριοι συνάδελφοι, το σχέδιο νόμου του Υπουργείου Οικονομικών, ολοκληρώνεται η συζήτηση υπό την ορθή οπτική, ως προς την πρόληψη και πάταξη πάσης φύσεως λαθρεμπορίου.

Το λαθρεμπόριο καυσίμων, τσιγάρων, αλκοολούχων ποτών, αλλά και σε λοιπά είδη και προϊόντα τοπικού ενδιαφέροντος, αποτελεί ένα σημαντικό κοινωνικό και οικονομικό πρόβλημα στη χώρα μας. Αποτελεί εξαπάτηση των αρχών ενός κράτους, κατά την εισαγωγή, εξαγωγή ή διάθεση προϊόντων. Στερεί το δημόσιο από έσοδα, θέτοντας σε κίνδυνο και τη δημόσια υγεία.

Επίσης, δημιουργεί αθέμιτο ανταγωνισμό για τις επιχειρήσεις που δραστηριοποιούνται, συμμορφούμενες με το νόμο.

Με το νέο νόμο, τον προτεινόμενο από το Υπουργείο Οικονομικών, εισάγονται σημαντικές νομοθετικές ρυθμίσεις για την πρόληψη και την καταπολέμηση του φαινομένου, αναβαθμίζεται το αρμόδιο υφιστάμενο συντονιστικό επιχειρησιακό κέντρο με την επωνυμία Σ.Ε.Κ., εγκαθίστανται ηλεκτρονικά συστήματα παρακολούθησης της εφοδιαστικής αλυσίδας των αλκοολούχων ποτών. Δημιουργείται νέο ηλεκτρονικό μητρώο, ικανοποιείται το αίτημα της αγοράς για ένταξη και του υγραερίου, εισάγονται αυστηρές χρηματικές κυρώσεις, κυρίως για τα οχήματα που δεν φέρουν το γνωστό σύστημα GPS.

Στον τομέα των καπνικών προϊόντων προβλέπονται και άλλες κρίσιμες δραστηριότητες που ασκούνται και επιβάλλονται κυρώσεις. Προβλέπεται η διασύνδεση και η διαλειτουργικότητα του Εθνικού Ενιαίου Κεντρικού Μητρώου Εφοδιαστικής Αλυσίδας Καπνού κ.λπ.

Επέρχονται αλλαγές στον Εθνικό Τελωνειακό Κώδικα, ως προς την επιβολή χρηματικών κυρώσεων.

Νομίζω ότι αυτά τα οποία προτείνονται για να υιοθετηθούν από την Ολομέλεια της Βουλής είναι πάρα πολύ σημαντικά και μάλιστα τα υπογραμμίζω και εγώ έχοντας μια άλλη εμπειρία από αλλά αξιώματα.

Κυρίες και κύριοι συνάδελφοι πολύ σωστά στο κεφάλαιο ΣΤ΄ προβλέπεται η αυστηροποίηση των ποινών λαθρεμπορίας, όπως πρόστιμα για την παρεμπόδιση τελωνειακού ελέγχου, αλλά και κίνητρα και αμοιβές για τις ενέργειες που σχετίζονται με την πάταξη του λαθρεμπορίου. Είναι μια καινούργια διάταξη, που νομίζω ότι θα είναι πολύ υποβοηθητική.

Ως βουλευτής Έβρου επιθυμώ να επισημάνω κάποια ιδιάζοντα δεδομένα, τα οποία σχετίζονται με τον ακριτικό χαρακτήρα του νομού, με τα σημεία εισόδου - εξόδου που λειτουργούν σε όλη την περιφέρειά του, αλλά κυρίως για το γεγονός του προβληματικού χαρακτήρα της γειτνίασης με τις όμορες χώρες, δηλαδή με τη Βουλγαρία και κυρίως με την Τουρκία. Οι προαναφερόμενες χώρες δεν είναι πλήρως ενταγμένες ουσιαστικά στην Ευρωπαϊκή Ένωση γεγονός που συνεπάγεται ένα ιδιόμορφο και ετεροβαρές σύστημα δασμών, το οποίο εκμεταλλεύονται κατά το δοκούν.

Η Τουρκία, παραδείγματος χάρη, επιβάλλει στα εισαγόμενα από την Ευρώπη προϊόντα δασμούς κατά το δοκούν, ενώ εξάγει χωρίς δασμούς με όρους αθέμιτου ανταγωνισμού. Ελπίζουμε στην προσεχή Σύνοδο Κορυφής να εξεταστεί, όπως αναμένεται, όπως αναμένει το λαϊκό αίσθημα της Ευρώπης, αλλά και το εθνικό αίσθημα της πατρίδας μας. Αυτό αποτελεί μεγάλο μειονέκτημα για τα ομοειδή προϊόντα της ελληνικής αγοράς, αλλά και για τις τοπικές αγορές της Βορείου Ελλάδος, οι κάτοικοι των οποίων καταφεύγουν στις όμορες τουρκικές ή βουλγαρικές αγορές.

Στο παρελθόν έχω θέσει το ζήτημα της λειτουργίας των μηχανημάτων ζύγισης, γεφυροπλάστιγγες δηλαδή, στα σημεία εισόδου - εξόδου της χώρας μας, ως χρήσιμα εργαλεία για την πάταξη του λαθρεμπορίου, αλλά και του παραεμπορίου. Με πρωτοβουλία πολλών κορυφαίων εμπορικών συλλόγων της χώρας έχουν εγκατασταθεί γεφυροπλάστιγγες σε πολλά σημεία εισόδου – εξόδου, προκειμένου να παταχθεί το φαινόμενο παράνομης εισαγωγής προϊόντων κυρίως από τη γειτονική Βουλγαρία.

Το ζήτημα της υποστελέχωσης των σημείων εισόδου – εξόδου πρέπει να εξεταστεί σε νέα βάση, καθώς επίσης και το ενδεχόμενο ανάθεσης της λειτουργίας των γεφυροπλαστιγγών σε ιδιώτες. Το δημόσιο ταμείο στερείται πολλών εσόδων, ενώ το ελληνικό εμπόριο πλήττεται από παράνομες δραστηριότητες.

Η Συνθήκη Σένγκεν, που διέπει τη λειτουργία ορισμένων σημείων εισόδου - εξόδου της χώρας, μεταφράζεται ανορθόγραφα από τους γείτονές μας, οι οποίοι φυσικά δεν είναι ούτε η Γαλλία, ούτε η Ελβετία, ούτε η Γερμανία, αλλά μια Βουλγαρία, που ορισμένοι υπήκοοι αυτής ασκούνται στο έγκλημα και στην παρανομία. Η ελεύθερη διακίνηση ατόμων και εμπορευμάτων έχει μετεξελιχθεί σε ασυδοσία εκ μέρους των γειτόνων, οποίοι καταχρώνται τον όρο για να επιδίδονται σε αθέμιτο ανταγωνισμό.

Ως εκ τούτο, επιβάλλεται στις πύλες εισόδου - εξόδου στον Έβρο να αλλάξει επί το αυστηρότερο η διαδικασία ελέγχου και επιβολής προστίμων με ένα ειδικό πλαίσιο λειτουργίας και ένα ειδικό πλαίσιο κυρώσεων.

Η Σένγκεν είναι μια συνθήκη που προάγει τη συνδεσιμότητα και τη διαπερατότητα των ευρωπαϊκών αγορών, αλλά τα ήθη διαφέρουν. Κι αν στα σύνορα Ελβετίας - Γαλλίας η Σένγκεν αποτελεί πλεονέκτημα, στον Έβρο θα πρέπει να ληφθεί υπ’ όψιν ότι αποτελεί μειονέκτημα.

Κυρίες και κύριοι, ζητώ τη θωράκιση του Έβρου και της Θράκης από το παραεμπόριο και από το λαθρεμπόριο και κυρίως την περιστολή αυτών.

Δεν είναι τυχαίο ότι τα οχήματα που έχουν χρησιμοποιηθεί για παράνομες και εγκληματικές πράξεις, μηδέ εξαιρουμένης και της λαθροδιακίνησης και που έχουν κατασχεθεί από τις αρχές επιβολής του νόμου και κρατούνται - φυλάσσονται στα αντίστοιχα πάρκινγκ, φέρουν τα περισσότερα βουλγαρικές και τουρκικές πινακίδες.

Γι’ αυτό ζητώ εναγωνίως τη θωράκιση των σημείων εισόδου - εξόδου του νομού Έβρου, των οδικών σημείων, και φυσικά τη στελέχωση των υπηρεσιών και την προστασία των αγορών. Είναι προαπαιτούμενο, είναι αίτημά μας, το οποίο είναι δίκαιο.

Πιστεύω ότι ο αρμόδιος Υπουργός, ο οποίος παρίσταται με τους συνεργάτες του, να λάβει την κραυγή αγωνίας, που εκφράζεται από τον ομιλούντα, σοβαρά, γιατί το έχουμε πάρα πολλή ανάγκη. Σας ευχαριστώ πολύ για την προσοχή σας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Αγαπητή κυρία και κύριοι συνάδελφοι, κύριε Υπουργέ, σ’ αυτό το σημείο ολοκληρώνεται η συνεδρίαση μας. Η επόμενη συνεδρίαση είναι την ερχόμενη Τρίτη στις 10.00΄στην Αίθουσα της Ολομέλειας και την Τετάρτη το νομοσχέδιο θα έρθει στην Ολομέλεια.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Σάββας Αναστασιάδης, Μανούσος – Κωνσταντίνος Βολουδάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Κωνσταντίνος Κατσαφάδος, Συμεών (Σίμος) Κεδίκογλου, Κωνσταντίνος Κοντογεώργος, Ζωή (Ζέττα) Μακρή, Χαράλαμπος (Μπάμπης) Παπαδημητρίου, Θεόδωρος (Θόδωρος) Ρουσόπουλος, Μάριος Σαλμάς, Διονύσιος Σταμενίτης, Λάζαρος Τσαβδαρίδης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Κυριακή Μάλαμα, Αθανάσιος (Σάκης) Παπαδόπουλος, Αλέξανδρος (Αλέκος) Φλαμπουράρης, Διαμάντω Μανωλάκου, Βασίλειος Βιλιάρδος, Κρίτων – Ηλίας Αρσένης, Γεώργιος Λογιάδης.

Τέλος και περί ώρα 14.20΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**